Korunds

Korunds (iespējams, no sanskrita: kuruvinda — 'rubīns') — diezgan bieži sastopams minerāls, kas sastāv no alumīnija oksīda. Viens no Mosa skalas cietības etaloniem — korunda cietība ir 9 un tas ir trešais cietākais dabā sastopamais materiāls pēc dimanta un retā moisanīta. Viens no iežus veidojošiem minerāliem. Tīrā veidā korunds ir bezkrāsas, caurspīdīgs, taču piejaukumi to var iekrāsot dažādās krāsās. Kūst 2050 °C temperatūrā.

Veidojas kontaktmetamorfisma procesos un reģionālā metamorfisma procesos. Sastopams kā akcesorais minerāls vizlas slānekļos, gneisos un dažu veidu marmoros, arī nefelīnsienīta intrūzijās. Lieli korunda kristāli atrodami pegmatītos. Pateicoties savai lielajai cietībai, korunds nedegradējas un tā kristāli vietām atrodami pludmales smiltīs, upju krastos.

Kaut arī alumīnija un skābekļa kovalentā saite teorētiski ir vājāka nekā cita minerāla — kvarcā esošā silīcija un skābekļa saite, korunds ir cietāks par kvarcu. Tas ir tāpēc, ka korunda kristāliskais režģis ir ciešāks, nekā kvarcam.

Korunds ir netipisks minerāls arī tāpēc ka, par spīti korundu veidojošo elementu relatīvi nelielajai masai, tam ir salīdzinoši liels blīvums, un tomēr šis minerāls ir ļoti ciets un caurspīdīgs. Arī šo īpašību var skaidrot ar neparasti blīvo kristālisko režģi.

Izmantošana 
 Vairāki korunda paveidi pieder pie vērtīgākajiem dārgakmeņiem.
 Pateicoties savai lielajai cietībai, korunds ir lielisks abrazīvs — to lieto gan smilšpapīram, gan urbjiem un citām darbvirsmām.
 Korundu izmanto tehniskajai keramikai gadījumos, kad nepieciešami nodilumizturīgi un karstumizturīgi izstrādājumi.

Atradnes 
Korundu abrazīvo materiālu izgatavošanai iegūst Zimbabvē, Krievijā un Indijā, arī Grieķijas salā — Naksosā un citur. Abrazīvo korundu iegūst arī sintētiski no boksīta (1902. gadā izstrādāta metode, izgudroja vācu ķīmiķis Pauls Moijats (Paul Moyat)).
Augstākās kvalitātes korunda dārgakmeņus iegūst Birmā un Šrilankā (skatīt padparadža, rubīns, safīrs).

Paveidi 
 Barklijīts — koši violeti sārts korunds, atrasts Austrālijā, Viktorijas štatā
 Dimanta špats — zīdains, brūns korunds, atrasts Indijā.
 Hlorosafīrs — košs, tumši zaļš korunds. Atrod Vācijā, Ziemeļreinas-Vestfālenes pavalstī, Zībengebirge, Kēnisgsvintera, Drahenfelsa
 Leikosafīrs — bezkrāsas, caurspīdīgs korunds
 Orienta ametists — purpursarkans korunds, juvelierizstrādājumu tirdzniecībā pieņemts nosaukums
 Orienta smaragds — smaragdzaļš korunds, juvelierizstrādājumu tirdzniecībā pieņemts nosaukums
 Orienta topāzs — dzeltens korunds, juvelierizstrādājumu tirdzniecībā pieņemts nosaukums
 Padparadža jeb padmaragaija, padaradža — dzeltens, augstas kvalitātes korunds, juvelierizstrādājumu tirdzniecībā pieņemts nosaukums
 Zilais aleksandrīts — juvelierizstrādājumu tirdzniecībā pieņemts zili violeta safīra nosaukums
 Rubīns — sarkans juvelierkvalitātes korunds
 Safīrs — zils juvelierkvalitātes korunds, par safīru var saukt arī citu krāsu korundus, izņemot sarkanas krāsas korundus
 Zvaigžņu korunds — korunda paveids, kuram noteiktā virzienā skatoties ir redzams zvaigžņveida atspīdums, ko rada mikroskopiski ieslēgumi
 Zvaigžņu rubīns — rubīna paveids, kuram noteiktā virzienā skatoties ir redzams zvaigžņveida atspīdums, ko rada mikroskopiski ieslēgumi
 Zvaigžņu safīrs — safīra paveids, kuram noteiktā virzienā skatoties ir redzams zvaigžņveida atspīdums, ko rada mikroskopiski ieslēgumi

Ārējās saites 

 Mindat.org 
 Webmineral.org 

Minerāli
Dārgakmeņi
Alumīnija minerāli
Oksīdu un hidroksīdu minerāli